**City of London Corporation** on Lontoon Cityn, Lontoon historiallisen keskustan ja Britannian rahoitusalan keskuksen, ylin hallintoelin. Sen johdossa on ylipormestari (*Lord Mayor*), ja ylintä päätösvaltaa käyttää vaaleilla valittu valtuusto (*Court of Common Council*).

Cityn hallinnolla on laajemmat valtaoikeudet kuin Lontoon kaupunkipiireillä, esimerkiksi omat poliisivoimat. Kunnallisten palveluiden lisäksi sen tehtävä on edistää Yhdistyneen kuningaskunnan finanssisektorin kehitystä. Cityn hallinnon toimintavaltuudet ulottuvat osittain myös Cityn ulkopuolelle: sen alaisuudessa toimii Lontoon sataman terveysviranomainen, ja se omistaa kiinteistöjä ja viheralueita eri puolilla Lontoota.

Cityn hallinto on Britannian vanhin paikallishallintoviranomainen ja vanhin yhtäjaksoisesti toimiva kunnallisdemokratia maailmassa – se on toiminut kauemmin kuin Yhdistyneen kuningaskunnan parlamentti. Sen hallinnollinen asema vahvistettiin jo vuoden 1297 Magna Cartassa, joka on yhä osa Yhdistyneen kuningaskunnan säädöskokoelmaa.

Historia
--------

Guildhall on City of London Corporationin päätoimipaikka.
Lontoolla oli itsehallinnollisia oikeuksia ja jonkinlainen kaupunginhallinto jo ennen normannivalloitusta. Tämä käy ilmi erioikeuskirjasta, jonka kaupunki sai Vilhelm Valloittajalta vuonna 1067. Siinä kuningas tunnustaa erioikeudet ja vapaudet, joista City oli nauttinut Edvard Tunnustajan ajoista lähtien. Vilhelmin erioikeuskirja on vanhin säilynyt asiakirja Cityn arkistossa, ja se on lisätty Unescon Maailman muisti -rekisteriin.

Keskiajalla Cityn hallinnosta vastasivat oltermannit, jotka olivat ammoisista ajoista kerääntyneet *husting*-nimellä tunnetuille käräjille päättämään kaupungin asioista ja käymään oikeutta. Näitä käräjiä pidettiin varmuudella vuonna 1032 mutta todennäköisesti jo paljon aikaisemminkin. Niistä oli tullut viikoittaisia 1100-luvun puoliväliin mennessä. Nykyinen oltermannien neuvosto (*Court of Aldermen*) sai luultavasti alkunsa husting-käräjien hallinnollisista vastuista.

City sai itsehallinnollisen aseman vähitellen Englannin hallitsijoiden tehdessä sille yhä enemmän myönnytyksiä. Tärkeänä raha- ja väestökeskuksena se sai erioikeuksia ja vapauksia Englannin muita kaupunkeja varhaisemmin. Erityisasemaan pääsemistä edisti osaltaan myös se, että City oli merkittävin luotonantaja kruunun sisä- ja ulkopoliittisissa hankkeissa keskiajalta Stuartien aikakaudelle saakka.

Lontoo oli alun perin jakautunut kahdeksi erilliseksi kaupungiksi: Cityyn olivat keskittyneet kaupankäynti ja väestö, kun taas Westminster toimi hovin, hallinnon ja uskonnollisen elämän keskuksena. Cityn vahvat siteet ammattikuntiin (*livery companies*) muistuttavat vielä nykyäänkin sen pitkästä historiasta liike-elämän keskuksena. Ensimmäiset ammattikunnat perustettiin 1100-luvulla luomaan yhteisiä toimintatapoja ja sääntöjä edustamilleen ammattialoille, ja ne onnistuivat saamaan itselleen tärkeän aseman Cityn hallinnossa.

Organisaatio
------------

### Court of Common Council ja Court of Aldermen

Lontoon Cityn äänestysalueet.
Lontoon City on jaettu 25 äänestysalueeseen (*ward*), joista jokainen valitsee edustajikseen yhden oltermannin sekä 2–10 rivivaltuutettua (*common councillor*) riippuen äänestysalueen koosta. Rivivaltuutetut valitaan joka neljäs vuosi järjestettävissä vaaleissa, seuraavan kerran maaliskuussa 2025. Oltermannit valitaan kuuden vuoden pituiselle toimikaudelle yksittäin, kun edellisen edustajan toimikausi on päättymässä. Vaaleissa äänioikeutettuja ovat paitsi Cityn asukkaat, myös siellä toimivat yritykset.

Oltermannit ja valtuutetut muodostavat valtuuston (*Court of Common Council*), jolla on ylin päätösvalta Cityn hallinnossa. Tällä hetkellä valtuustossa on 25 oltermannia ja 100 valtuutettua. Valtuusto kokoontuu neljän viikon välein keskustelemaan ja päättämään lautakuntien (*committee*) valmistelemista asioista ja valtuuston jäsenten tekemistä aloitteista. Muista Englannin kunnanvaltuustoista poiketen sen toimintaan ei liity puoluepolitiiikkaa ja useimmat edustajat ovat poliittisesti sitoutumattomia.

Merkittävä osa valtuutettujen työstä on osallistumista erilaisten lautakuntien toimintaan. Lautakuntia on kahden tyyppisiä: toisissa on yksi edustaja jokaiselta äänestysalueelta, toisten jäsenet ovat valtuuston nimittämiä. Kaikissa lautakunnissa on myös itseoikeutettuja jäseniä.

Myös oltermannit osallistuvat valtuuston ja lautakuntien toimintaan, minkä ohella he toimivat usein johtokunnan jäseninä kouluissa, sairaaloissa ja säätiöissä. Kahdeksan kertaa vuodessa he kokoontuvat oltermannien neuvostoon (*Court of Aldermen*) valitsemaan Citylle seuraavan ylipormestarin ja seriffit ja valvomaan uusien ammattikuntien perustamista.

### Ylipormestari ja seriffit

Puinen ilmoitustaulu, jossa kerrotaan Coleman Streetin äänestysalueen oltermanni, rivivaltuutetut ja aluesihteerit.
Lontoon ylipormestari on ylin johtaja Cityssä, jonka alueella vain Yhdistyneen kuningaskunnan hallitsija on häntä korkeammassa asemassa. Ylipormestarin toimikausi kestää yhden vuoden, ja hänen täytyy olla toiminut Cityn seriffinä ennen kuin voi tulla valituksi tehtävään. Valinnan tekee oltermannien neuvosto ammattikuntien ehdotuksen perusteella.

Ylipormestarin tehtävä on toimia puheenjohtajana valtuustossa, oltermannien neuvostossa, husting-hallintokokouksissa ja ammattikuntien yhteisissä tapaamisissa. Kunnallishallinnollisen roolinsa ohella hän toimii Britannian finanssisektorin merkittävimpänä edustajana kansainvälisissä yhteyksissä ja ottaa vastaan diplomaatteja ja muita ulkomaisia valtion vieraita. Hän johtaa myös *Commission of Lieutenancy* -valtuuskuntaa, jolla on vastaavanlainen rooli hallitsijan edustajana Cityssä kuin lordiluutnanteilla muissa kreivikunnissa.

Ylipormestarin apuna työskentelee kaksi seriffiä, jotka ammattikunnat valitsevat vuosittain juhannuspäivänä Guildhallissa järjestettävässä tilaisuudessa. Toisen seriffeistä täytyy olla oltermanni ja kummankin täytyy kuulua johonkin ammattikuntaan. Seriffit toimivat ylipormestarin neuvonantajina ja avustavat häntä virallisilla illallisilla ja työmatkoilla. He vastaavat myös oikeusistuinten sujuvasta toiminnasta Old Baileyssä.

### Virkahenkilöstö

Vaaleilla valittujen edustajien lisäksi City of London Corporationissa työskentelee yli 4 000 virkahenkilöä hallintojohtajan (*chief executive*) alaisuudessa. Hallintojohtajana toimii Cityn kaupunginsihteeri (*town clerk*), jonka valtuusto nimittää virkaan. Kaupunginsihteeri toimii myös valtuuston pääneuvonantajana käytännöissä, joilla poliittiset päätökset pannaan toimeen. Häntä avustaa tässä tehtävässä korkea-arvoisista virkahenkilöistä muodostuva johtoryhmä (*Senior Leadership Team*), joka kokoontuu viikottain päättämään hallinnon toimintaan liittyvistä käytännön asioista.

Toiminta
--------

City of London Corporationin toimistorakennus Guildhallin pohjoispuolella.
### Vastuut

City of London Corporation vastaa Lontoon Cityn alueella useimmista kuntalaisten peruspalveluista, kuten jätehuollosta, sosiaalitoimesta ja perusopetuksesta. Historiallisista syistä sillä on kuitenkin muitakin vastuita ja velvollisuuksia, joista osa ulottuu myös Cityn ulkopuolelle. Näitä ovat esimerkiksi:

* lähes 4 500 hehtaaria viheralueita eri puolila Suur-Lontoota, muun muassa Hampstead Heath ja Epping Forest;
* elintarvikkeiden tukkukaupat Billingsgate Fish Market, Smithfield Meat Market ja New Spitalfields Market;
* eläinten rajamuodollisuudet Heathrow’n lentoasemalla;
* terveysviranomaisen tehtävät Lontoon satamassa;
* asuintaloja ympäri Lontoota;
* useita kouluja ja opistoja.

### Inner ja Middle Temple

Lakimiesten ammatilliset yhteisöt Inner ja Middle Temple eivät ole Cityn hallinnon alaisia, vaikka sijaitsevatkin sen alueella. Niiden paikalla toimi keskiajalla Temppeliherrain ritarikunta, joka oli kaikkien maallisten lakien yläpuolella. Lakimiehet onnistuivat säilyttämään tämän erivapauden alueen siirryttyä heidän hallintaansa. Inner ja Middle Temple järjestävät tosin itsenäisesti vain joitakin kunnallisia palveluita ja ostavat loput Cityn hallinnolta.

Lähteet
-------

1. 1 2 3 4 5 6  Our role in London City of London Corporation. Viitattu 1.3.2024. (englanniksi)
2. ↑  Corporate Plan City of London Corporation. Viitattu 1.3.2024. (englanniksi)
3. 1 2  City of London *Encyclopedia Britannica*. Viitattu 1.3.2024. (englanniksi)
4. ↑  Supporting financial and professional services City of London Corporation. Viitattu 1.3.2024. (englanniksi)
5. ↑  City of London flag flies at Department for Communities and Local Government *gov.uk*.  14.2.2011. Viitattu 1.3.2024. (englanniksi)
6. ↑  Magna Carta (1297) *legislation.gov.uk*. Viitattu 1.3.2024. (englanniksi)
7. 1 2 3 4  The City's government City of London Corporation. Viitattu 1.3.2024. (englanniksi)
8. ↑  William I charter to the City of London City of London Corporation. Viitattu 1.3.2024. (englanniksi)
9. 1 2 3 4 5  Your Councillors City of London Corporation. Viitattu 5.3.2024. (englanniksi)
10. ↑  Ward elections and ward lists City of London Corporation. Viitattu 5.3.2024. (englanniksi)
11. 1 2 3 4 5  Councillors, committees and meetings City of London Corporation. Viitattu 5.3.2024. (englanniksi)
12. 1 2 3  The role of the Lord Mayor City of London Corporation. Viitattu 5.3.2024. (englanniksi)
13. 1 2 3 4  Lord Mayor – Job Description (PDF) City of London. Viitattu 5.3.2024. (englanniksi)
14. ↑  Commission of Lieutenancy Livery Committee. Viitattu 5.3.2024. (englanniksi)
15. ↑  The Sheriffs Livery Committee. Viitattu 5.3.2024. (englanniksi)
16. ↑  City Corporation appoints new Town Clerk and Chief Executive  17.11.2022. City of London. Viitattu 12.4.2024. (englanniksi)
17. ↑  Organisational structure City of London. Viitattu 12.4.2024. (englanniksi)
18. ↑  Services City of London. Viitattu 12.4.2024. (englanniksi)
19. ↑  The Inn as a Local Authority Middle Temple. Viitattu 12.4.2024. (englanniksi)